Samu Sirkan joulutervehdys

Samu Sirkan joulutervehdys (ohjelmatiedoissa ilmoitettu myös muodossa Samu-Sirkan joulutervehdys) (alkuperäiseltä nimeltä From All of Us to All of You) on Disneyn piirroselokuvien koosteohjelma alkujaan vuodelta 1958. Ohjelma on alun perin 19. joulukuuta 1958 esitetty jakso piirrossarjasta Disneyn ihmeellinen maailma. 

Sisältö
Ohjelmassa on Disneyn lyhyitä tuottamia piirroselokuvia sekä otteita Disneyn pidemmistä piirroselokuvista. Suomen televisiossa esitetyssä ohjelmassa esitetään myös näytteitä Disney-animaatiouutuuksista. Ohjelmaa isännöivät hahmot Samu Sirkka, Mikki Hiiri ja Helinä-keiju. Ohjelman päättää Samu Sirkan (alkuperäisessä englanninkielisessä versiossa näyttelijä-laulaja Cliff Edwardsin) esittämä musiikkiesitys ”When You Wish Upon a Star”.

Nykyisin Suomessa esitettävä ohjelma sisältää seuraavan sisällön: 

Disneyn lyhytelokuvat:
 Pluton joulupuu (Pluto’s Christmas Tree) (1952)
 Aku pakkaamossa (The Clock Watcher) (1945)
 Tuuma (The Small One) (1978)

Ohjelman aikaisemmilla esityskerroilla on esitetty muun muassa lyhytelokuva Suuri lumisota (Donald's Snow Fight) (1942).

Katkelmat seuraavista Disneyn pitkistä elokuvista: 
 Pinocchio (1940)
 Kolme caballeroa (1945)
 Tuhkimo (1950)
 Peter Pan (1953)
 Kaunotar ja Kulkuri (1955)

Ohjelmassa esitetään myös näytteitä Disney-animaatiouutuuksista. Esimerkiksi vuoden 2019 ohjelmassa esitettiin näytteet joulupäivänä 2019 Suomessa ensi-illan saaneesta Frozen II -elokuvasta ja vuonna 2020 ensi-iltansa saaneesta Toy Story 4 -elokuvasta.

Suosio
Samu Sirkan joulutervehdys on kuulunut erityisesti Pohjoismaissa joulun ajan televisio-ohjelmistoon jo usean vuosikymmenen ajan. Esimerkiksi Ruotsin televisiossa sitä on esitetty nimellä Kalle Anka och hans vänner önskar God jul joka jouluaatto vuodesta 1960 lähtien, ja se on ollut vuosittain yksi katsotuimmista televisio-ohjelmista Ruotsissa.

Televisioesitykset Suomessa
Suomessa ohjelma on esitetty jouluaattoisin MTV3-kanavalla. Vuodesta 2002 se on esitetty jokaisena jouluaattona., viime vuosina Seitsemän uutisten jälkeen. Vuodesta 2014 lähtien ohjelma on esitetty myös uusintana joulupäivänä (vuonna 2017 poikkeuksellisesti tapaninpäivänä). Se esitetään pääosin alkuperäisenä englanninkielisenä versiona ja suomenkielisellä tekstityksellä. Ainoastaan ohjelmassa esitettävissä Disneyn uutuusanimaationäytteissä on suomenkielinen jälkiäänitys. Vuosina 2024 ja 2025 esitetyt ohjelmat ovat kuuluneet myös suoratoistopalvelu MTV Katsomon valikoimaan rajoitetun ajan. Aikaisempina vuosina ohjelmaa ei ole pystynyt katsomaan televisioesityksen jälkeen MTV Katsomosta jälkikäteen sopimusteknisistä syistä.

Ensimmäisen kerran Samu Sirkan joulutervehdys esitettiin Suomen televisiossa TV1-kanavalla 23. joulukuuta 1978. Tätä ennen Disneyn tuottamia piirroselokuvia ei oltu esitetty kuin harvoin Suomen televisiossa. Joulun 1978 alla silloinen Yleisradion filmipalvelun päällikkö Nils Ljungdell kiisti Helsingin Sanomien mielipideosastolla Ylellä haluttomuuden esittää Walt Disneyn tuotantoa. Hänen mukaan Yleisradio oli jo pitkän aikaa yrittänyt ostaa Disneyn elokuvia esitettäväksi kanavillaan, mutta tuotantoyhtiö ei ollut tähän suostunut, koska useimmat elokuvat tulivat uusintaesityksinä elokuvateattereihin. Poikkeuksena olivat televisioon tehdyt erikoisohjelmat, joita niitäkin esitettiin harvoin. Ensiesityksen jälkeen ohjelma esitettiin myös jouluaattoina 1979 TV1-kanavalla ja 1981–1983 TV2-kanavalla. 

1980-luvun televisioesitysten jälkeen ohjelma oli pidemmän aikaa esitystauolla, kunnes tapaninpäivänä 1990 se palasi ohjelmistoon ja esitettiin Kolmoskanavalla. Sama televisiokanava esitti sen myös joulupäivänä 1991 ja jouluaattona 1992. Tämän jälkeen seurasi muutaman vuoden esitystauko, kunnes jouluaattona 1995 ohjelma esitettiin MTV3-kanavalla. MTV3 esitti sen myös jouluaattoina 1996–1998. Vuonna 1999 ohjelma oli tauolla, eikä siten esitetty kyseisen vuoden jouluaattona. Vuonna 2000 ohjelma esitettiin jälleen MTV3-kanavalla. Vuonna 2001 ohjelma oli jälleen tauolla. Jouluaattona 2002 ohjelma palasi televisioon, jolloin se esitettiin televisiokanava Nelosella. Vuonna 2003 ohjelman esitys siirtyi jälleen MTV3-kanavalle.

 VHS-julkaisu 

Europa Vision julkaisi Suomessa vuonna 1995 vuokrakäyttöön tarkoitetun ja kotitalouksiin myydyn VHS-julkaisun Samu Sirkan joulu, joka sisälsi alkuperäisestä jaksosta vuonna 1983 valmistuneen pidennetyn erikoisohjelman, joka kantoi nimeä Jiminy Cricket’s Christmas. Alun perin ohjelman pituus oli 90 minuuttia, mutta kotivideojulkaisuun se oli lyhennetty 45 minuuttiin. Suomen julkaisussa oli ohjelmaan tehty Tuotantotalo Wernen suomenkielinen jälkiäänitys. Samu Sirkan ääntä näytteli Seppo Mäki.

 Lähteet 

Luokka:Disney Channel
Luokka:Disneyn animaatioelokuvat
Luokka:Yhdysvaltalaiset jouluohjelmat
Luokka:Joulu Ruotsissa